Carter vuonna 2010
**Aaron Carter** (7. joulukuuta 1987 Tampa, Florida, Yhdysvallat – 5. marraskuuta 2022 Lancaster, Kalifornia, Yhdysvallat) oli yhdysvaltalainen pop- ja hip hop -laulaja. Hän oli Backstreet Boys -yhtyeestä tunnetuksi tulleen laulaja Nick Carterin pikkuveli. Carter esiintyi myös televisiosarjoissa.

Ura
---

Carterin ura viihdealalla alkoi jo viisivuotiaana, ja hänen ensimmäinen albuminsa *Aaron Carter* julkaistiin vuonna 1997. Se myi kultaa Kanadassa, Tanskassa, Saksassa, Norjassa ja Espanjassa. Sen jälkeen hän äänitti muun muassa kappaleen Pokémon-elokuvaan *Pokémon – Mewtwon vastaisku*, esiintyi Backstreet Boysin ja Britney Spearsin lämmittelijänä, julkaisi elämäkerran ja videokokoelman sekä esiintyi Nickelodeon-kanavalla. Carterin LP *Aaron’s Party (Come Get It)* myi Yhdysvalloissa triplaplatinaa.

*Oh Aaron* julkaistiin vuonna 2001, ja sen jälkeen Carter keikkaili edelleen Backstreet Boysin ja Britney Spearsin mukana. Hän myös teki kappaleita useisiin elokuviin. *Another Earthquake!* julkaistiin syksyllä 2002, ja siltä nousi Yhdysvaltojen singlelistojen top 20:een kappale "America A O".

Carterin uraa häiritsi *Another Earthquake! -*albumin jälkeen hänen entisen managerinsa Lou Pearlmanin oikeusjuttu. Carter ei juurikaan tehnyt uutta musiikkia useaan vuoteen, mutta hänen elämäänsä seurattiin tarkasti sensaatiolehdistössä. Hän kilpaili muun muassa *Dancing with the Stars* -sarjan yhdeksännellä kaudella ja teki yhteistyötä muun muassa Flo Ridan ja Busta Rhymesin kanssa.

Carter käynnisti vuonna 2013 paluukiertueen ja julkaisi uuden singlen vuonna 2015; "Fool’s Gold" päivitti Carterin tyyliä 1990-luvun teinipopista moderniin R&B-tyyliin. Se ja seuraavien parin vuoden aikana julkaissut singlet päätyivät myös vuonna 2018 ilmestyneelle *Love*-albumille.

Yksityiselämä
-------------

Carter kärsi päihde-, syömis- ja mielenterveysongelmista ja hakeutui vuonna 2017 niistä vieroitushoitoon. Hänen kaksoissisarensa Angel ja veljensä Nick hakivat Aaronille lähestymiskieltoa vuoden 2019 syyskuussa. Carter kertoi syksyllä 2019 yhdysvaltalaisessa *Lääkärit*-televisio-ohjelmassa kärsivänsä dissosiatiivisestä identiteettihäiriöstä, skitsofreniasta, akuutista ahdistuksesta ja maanisdepressiivisyydestä.

Carter sai marraskuussa 2021 poikalapsen tyttöystävänsä Melanie Martinin kanssa, jonka kanssa hän oli julkistanut seurustelusuhteensa tammikuussa 2020. Carter kertoi eronneensa Martinista vain vajaa viikko lapsensa syntymän jälkeen,  mutta parin on-off suhde ja kihlaus kesti Carterin kuolemaan saakka.

Carter löydettiin kuolleena kotoaan 5. marraskuuta 2022. Kuolinsyyraportin mukaan hän oli käyttänyt rauhoittavia lääkkeitä ja hengittänyt mahdollisesti euforiaa aiheuttavaa kaasua ja hukkui näiden vaikutuksesta kylpyammeeseen. Carter perheen viidestä sisaruksesta kolme on kuollut päihteisiin ennenaikaisesti. Leslie kuoli 25 vuotiaana ja Bobbie Jean 41 vuotiaana. Vain Nick ja Aaronin kaksoissisko Angel ovat elossa. (2023)

Diskografia
-----------

* *Aaron Carter* (1997; pysyi Suomen virallisella listalla kuusi viikkoa, paras sijoitus 28. viikolla 15 vuonna 1998)
* *Aaron’s Party (Come Get It)* (2000)
* *Oh Aaron* (2001)
* *Another Earthquake* (2002)
* *Most Requested Hits* (2003)
* *Come Get It: The Very Best of Aaron Carter* (2006)
* *2 Good 2 B True* (2006)
* *Love* (2018)

Lähteet
-------

1. 1 2  Aaron Carter Dead at 34 *TMZ*.  5.11.2022. Viitattu 5.11.2022. (englanniksi)
2. 1 2 3 4  Heather Phares: Aaron Carter Biography *AllMusic*. Netaktion LLC. Viitattu 5.11.2022.
3. ↑  Itsetuhoinen Aaron Carter sai apua ongelmiinsa tv-tohtorilta - kirjautui vieroitukseen *www.iltalehti.fi*. Viitattu 23.9.2019.
4. ↑  Backstreet Boys -tähden ja pikkuveljen välit tulehtuivat täysin - tappouhkaus johti lähestymiskieltoon *www.iltalehti.fi*. Viitattu 23.9.2019.
5. ↑  IS: Lapsitähti Aaron Carterin syöksykierre syvenee *Ilta-Sanomat*.  29.9.2019. Viitattu 12.10.2019.
6. ↑  Aaron Carterilta yllätysilmoitus: "Minä saan lapsen" *www.iltalehti.fi*. Viitattu 25.4.2020.
7. ↑  Tyystjärvi, Ilona: Entisen teinitähden Aaron Carterin kuolinsyy vahvistui: hukkui kylpyammeeseensa *Helsingin Sanomat*.  19.4.2023. Viitattu 19.5.2023.
8. ↑  Simoinen, Karoliina: Sisko rikkoi hiljaisuuden Bobbie Jean Carterin, 41, kuolemasta *Iltalehti*.  26.12.2023. Viitattu 29.12.2023.
9. ↑  Aaron Carter: Aaron Carter Musiikkituottajat ry.

Aiheesta muualla
----------------

* Kuvia tai muita tiedostoja aiheesta **Aaron Carter** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Italia
* Yhdysvallat
* Tšekki
* Korea
* Kroatia

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |